RO Jurnalul Oficial al Uniunii Europene C 292/4

Raportul final al consilierului-auditor (1)

COMP/39.452 – Armături pentru ferestre și ferestre-uși

2012/C 292/04

Procedura vizează un cartel format din nouă producători de armături pentru ferestre și ferestre-uși, care, în perioada 1999-2007, au încheiat anual înțelegeri de majorare a prețurilor în Spațiul Economic European (SEE).

CONTEXTUL PROPUNERII

În urma unei cereri de imunitate la amendă depuse de întreprinderea Roto Frank AG în temeiul Comunicării privind politica de clemență, în luna iulie a anului 2007 au fost efectuate inspecții inopinate. Ulterior, aplicarea Comunicării privind politica de clemență a fost solicitată și de întreprinderile Gretsch-Unitas GmbH și Mayer & Co Beschläge GmbH. În iunie 2007, Comisia a acordat întreprinderii Roto Frank o imunitate condiționată la amendă.

PROCEDURA SCRISĂ

Comunicarea privind obiecțiile

După formularea cererilor de aplicare a Comunicării privind politica de clemență și după efectuarea, de către Comisie, a unei inspecții pe baza acestor cereri, la 16 iunie 2010 a fost emisă o comunicare privind obiecțiile, care se adresa unui număr de 14 persoane juridice din cadrul a nouă grupuri de întreprinderi (2). În această comunicare, Comisia a ajuns la concluzia provizorie că destinatarii au participat, în perioada cuprinsă între 1999 și 2007, la o încălcare unică și continuă a articolului 101 din TFUE și a articolului 53 din Acordul privind SEE, care a constat în coordonarea anuală a majorărilor de prețuri în cadrul SEE. Comisia a anunțat că dorește să adopte o decizie de constatare a unei încălcări și să impună amenzi în temeiul articolelor 7 și 23 din Regulamentul (CE) nr. 1/2003.

Consultarea dosarului

La 5 iulie 2010, destinatarilor comunicării privind obiecțiile le-a fost acordat dreptul de consultare a dosarului; actele aflate la dosar le-au fost puse la dispoziție pe un CD-ROM. În plus, aceștia au putut consulta declarațiile întreprinderilor în sediile Comisiei.

Întreprinderile participante nu mi-au semnalat probleme referitoare la accesul la dosar.

Prelungirea termenului de răspuns la comunicarea privind obiecțiile

Destinatarii comunicării privind obiecțiile au beneficiat inițial de un termen de opt săptămâni de la primirea dosarului pe CD-ROM pentru a-și prezenta observațiile scrise cu privire la obiecții.

Câteva părți mi-au adresat cereri de prelungire a acestui termen, pe care le-am aprobat parțial. În funcție de argumentele prezentate de persoanele vizate, termenul a fost prelungit cu o perioadă cuprinsă între o săptămână și maximum trei săptămâni. Prelungirea de trei săptămâni a fost acordată în special pentru cazurile în care documentele aflate la dosarul Comisiei trebuiau traduse, acestea nefiind redactate în limba solicitantului.

Toți destinatarii și-au transmis observațiile la comunicarea privind obiecțiile în termenul stabilit.

Întrucât, în septembrie 2010, întreprinderea Strenger și-a schimbat, pe cale succesorală, forma juridică și denumirea, Comisia a comunicat întreprinderii că decizia se va adresa noii întreprinderi și i-a acordat posibilitatea de a-și prezenta observațiile.

PROCEDURA ORALĂ

Audierea

Toate întreprinderile implicate în procedură au făcut uz de dreptul de a fi ascultate. Audierea a avut loc la 19 octombrie 2010.

PROIECTUL DE DECIZIE

După ce destinatarii comunicării privind obiecțiile s-au exprimat în scris și oral cu privire la aceasta, Comisia și-a menținut obiecțiile împotriva tuturor celor nouă grupuri de întreprinderi. Comisia a renunțat însă la obiecțiile împotriva a trei persoane juridice care aparțineau întreprinderilor Maco, Fuhr și Siegenia. În ceea ce privește întreprinderea italiană AGB, a rezultat că participarea acesteia la încălcare a durat cu aproximativ 8 luni mai puțin și că aceasta s-a rezumat la Italia.

Proiectul de decizie se referă, în opinia mea, numai la obiecțiile asupra cărora întreprinderile implicate s-au putut exprima.

Constat că, în cazul de față, toate părțile implicate în această procedură au beneficiat de dreptul de a fi ascultate.

Bruxelles, 26 martie 2012. Michael ALBERS

(1) În conformitate cu articolul 16 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierilor-auditori în anumite proceduri în domeniul concurenței (JO L 275, 20.10.2011, p. 29).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegema-Frank Verwaltungs-GmbH, NORAA GmbH (Siegenia), Aug. Winkhaus GmbH & Co, KG (Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgesellschaft mbH (Fuhr), Alban Giacomo SpA (AGB).